Совет хабзэм илъэхъан тихэгъэгу къэралыгъуабзэ имылъэу ары зэралъытэщтыгъэр. А еплъыкIэр къызэрагъэшъыпкъэщтыгъэр мыщ фэд: хэгъэгум щыпсэурэ цIыф лъэпкъхэм – ини, цIыкIуи – зэфэдэ фитыныгъэхэр яIэу зэрэщытым фэдэу ахэм абзэхэми зэфэдэ фитыныгъэхэр яIэн фае. НэмыкIэу къэпIон хъумэ, зы лъэпкъым адырэ лъэпкъхэр ыгъэпщылIэу зэрэщымытым фэдэу, зы бзэри адырэ бзэхэм ашъхьащытэу, яшIокIэу щытын фаеп. Джащ тетэу урысыбзэри къэралыгъуабзэу къамыгъэлъагъоу, лъэпкъхэр зэзыпхырэ бзэкIэ ащ еджэщтыгъэх.